b'\n_START_ARTICLE_\nJonas Troest\n_START_SECTION_\nKarriere\n_START_PARAGRAPH_\nTroest har tidligere spillet i B 93, men fik f\xc3\xb8rst sit helt store gennembrud for SAS-ligaholdet Silkeborg IF i efter\xc3\xa5ret 2005, hvorefter han skiftede til Hannover 96. Her havde han dog ingen succes og skiftede ved nyt\xc3\xa5ret 2006/2007 tilbage til dansk fodbold for at spille for OB. Han spillede i OB fra 2007 til 2010 med tr\xc3\xb8jenummer 18._NEWLINE_Han skiftede til den tyrkiske klub Konyaspor i 2010, men n\xc3\xa5ede kun at v\xc3\xa6re tilknyttet klubben et par m\xc3\xa5neder, f\xc3\xb8r han fortr\xc3\xb8d og rejste tilbage til OB.\n_START_SECTION_\nS\xc3\xb8nderjyskE\n_START_PARAGRAPH_\nTroest skiftede i juli 2011 til superligaklubben S\xc3\xb8nderjyskE p\xc3\xa5 en lejeaftale fra Odense Boldklub, g\xc3\xa6ldende for resten af 2011. Kontrakten med OB udl\xc3\xb8b den 31. december 2011. Da lejeopholdet i klubben udl\xc3\xb8b, indgik Troest en aftale med klubben frem til sommeren 2014. _NEWLINE_I januar 2013 blev Troest degraderet til S\xc3\xb8nderjyskEs ungdomstrup, da man fra klubbens side ikke mente, at han havde niveau til at spille med p\xc3\xa5 Superligaholdet. Et halv \xc3\xa5r senere blev han igen rykket op i f\xc3\xb8rsteholdstruppen. Efter en pr\xc3\xb8vetr\xc3\xa6ning i den norske klub Kongsvinger IL, hvor det ikke blev til et skifte, blev Troest i september 2013 igen rykket ned i ungdomstruppen. If\xc3\xb8lge Troest selv er konflikten med S\xc3\xb8nderjyskE en form for chikane, og Spillerforeningen er derfor g\xc3\xa5et ind i sagen.\n_START_SECTION_\nAB\n_START_PARAGRAPH_\nDen 31. januar 2014 blev Troest udlejet til AB indtil slutningen af s\xc3\xa6sonen. I sommerpausen 2014 k\xc3\xb8bte de permanent Troest, men den 16. juni 2016 blev det offentliggjort, at de to parter afbr\xc3\xb8d samarbejdet.\n_START_SECTION_\nInternational karriere\n_START_PARAGRAPH_\nTroest har spillet adskillige ungdomslandskampe og st\xc3\xa5r noteret for 25 kampe p\xc3\xa5 U21-landsholdet.\n_START_SECTION_\nPrivat\n_START_PARAGRAPH_\nBegge Jonas Troests for\xc3\xa6ldre har v\xc3\xa6ret danske mestre p\xc3\xa5 400 meter h\xc3\xa6k. Moren Anita S\xc3\xb8lyst er stadig indehaver af den danske juniorrekord i syvkamp, ligesom hun vandt 400 meter h\xc3\xa6k 1977, den f\xc3\xb8rste gang disciplinen var p\xc3\xa5 DM-programmet. Faren J\xc3\xb8rgen Troest vandt 400 meter h\xc3\xa6k i 1984 og 1985 og sikrede sig desuden s\xc3\xb8lv p\xc3\xa5 800 meter i 1977, to hundrededele af et sekund efter Tom B. Hansen. Hans lilles\xc3\xb8stre, Stina og Ditte, er to af Danmarks mest lovende atletikud\xc3\xb8vere ,og hans lillebror Magnus er ogs\xc3\xa5 professionel fodboldspiller og var i s\xc3\xa6sonen 2010/2011 udlejet fra Serie A-klubben Genoa til Serie B-klubben AS Varese 1910. Begge br\xc3\xb8dre har ogs\xc3\xa5 vist stort talent for atletik i Amager Atletik Club.'